laion/Wikipedia-Exotic huggingface dataset:
אנדרטת גדוד 71

אנדרטת גדוד 71 היא אנדרטה הנמצאת ברמת הגולן בצומת בשן במפגש כביש 98 עם כביש 87. האנדרטה הוקמה ב-1974 על ידי לוחמי גדוד השריון 71. גדוד 71 (רשף) הוקם ערב מלחמת יום הכיפורים ב-5 באוקטובר 1973. הגדוד הורכב מפלוגה של חיילים מבה"ד 1 ושתי פלוגות שאוישו על ידי מדריכים מבית הספר לשריון ומדריכים מבסיס צאלים. הגדוד עמד בקרבות קשים בבלימת הסורים בגזרת הר חרמונית - עמק הבכא תחת פיקוד חטיבה 7. בקרבות אלה נהרגו קצינים ולוחמים רבים מהגדוד ביניהם המג"ד משולם רטס והסמג"ד גדעון ויילר. הגדוד הפסיק לתפקד כגדוד והטנקים שנותרו סופחו לגדוד 77 של חטיבה 7. לאחר מכן הוקם הגדוד מחדש על בסיס חיילים שחזרו מחו"ל תחת פיקוד עמוס כץ, ולחם בפריצה למובלעת הסורית. ב-12 באוקטובר כבש הגדוד את מזרעת בית ג'אן. לאחר המלחמה סופח הגדוד לחטיבה 188 שהוקמה מחדש והפך לגדוד סדיר בה. בתוך גלעד אבנים נבנתה במה מעוגלת וממנה יוצא מבנה פיסולי הכולל שני קני תותחים המוטים מעלה לשני הצדדים וביניהם ניצבים מוטות היוצרים מבנה של לפיד זיכרון. לפני הבמה יש שלוש קסדות פלדה. בחזית במת האבן נכתב: לזכר בחירי חיילי ומפקדי עוצבת ברק שנפלו על ארבעת רכסים אלו בחוסמם בשריונם ובגופם את הפולש הסורי. כבוד ותהילה לגיבורים. הוקם על ידי גדוד 71 חטיבה 188. ליד האנדרטה יש תורן ועליו דגל ישראל ושלט הסבר על גדוד 71. שמות הנופלים חקוקים באנדרטת חטיבה 188. מדיה וקבצים בנושא אנדרטת גדוד 71 בוויקישיתוף בני ברץ, גדוד 71 במלחמת יום הכיפורים - קורותיו של גדוד 71 בפיקודו של משולם רטס, 2015 סיפור לחימת כוח עמוס כץ (גדוד 71), 2013
גדוד נחשון

האם התכוונתם ל... גדוד נחשון (7020) – גדוד מילואים בחטיבה 5. גדוד נחשון (90) – גדוד סדיר בחטיבת כפיר נחשון – פירושים אחרים של המלה 'נחשון'
רודולף וייל

גנרל רודולף וייל (בגרמנית: Rudolf Veiel;‏ 10 בדצמבר 1883 – 19 במרץ 1956) היה מפקד בכיר בוורמאכט שפיקד על כוחות במלחמת העולם השנייה. וייל נולד ב-10 בדצמבר 1883 בשטוטגרט, שהשתייכה לאימפריה הגרמנית. בשנת 1904 התגייס לצבא הגרמני הקיסרי, והצטרף לרגימנט האולנים ה-19 (וירטמברג ה-1 - המלך קרל). עם פרוץ מלחמת העולם הראשונה הועבר וייל לרגימנט הדרגונים במילואים הוירטמברגי, ומונה למפקד פלוגה, וב-24 בדצמבר 1914 הועלה לדרגת ריטמייסטר. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918. לאחר המלחמה נשאר וייל ברייכסווהר, ומילא בו תפקידי פיקוד ומטה. ב-1 ביוני 1923 מונה וייל למפקד פלוגה 2 ברגימנט הפרשים ה-10 (הפרוסי), וב-1 בפברואר 1927 הועלה לדרגת מיור, ומונה לקצין מטה בדיוויזיית הפרשים ה-3 של הרייכסווהר. ב-1 באפריל 1931 הועלה לדרגת אוברסט לוטננט, וב-1 בנובמבר 1932 מונה לתפקיד פיקודי ברגימנט הפרשים ה-18. ב-1 בפברואר 1933 מונה למפקד רגימנט הפרשים ה-18, וב-1 בדצמבר 1933 הועלה לדרגת אוברסט. ב-15 באוקטובר 1935 מונה למפקד חטיבת הרובאים ה-2, וב-1 בינואר 1937 הועלה לדרגת גנרל מיור. ב-1 בפברואר 1938 מונה למפקד דיוויזיית הפאנצר ה-2, והשתתף עימה בסיפוח אוסטריה לגרמניה. עם פרוץ המלחמה היה וייל מפקד דיוויזיית הפאנצר ה-2, ולחם עימה במהלך המערכה בפולין כחלק מהקורפוס ה-18 במסגרת הארמייה ה-14, וב-1 באוקטובר 1939 הועלה לדרגת גנרל לוטננט. במהלך המערכה על צרפת לחם וייל עם הדיוויזיה שבפיקודו כחלק מהקורפוס הממונע ה-19 במסגרת קבוצת הפאנצר קלייסט וכבש את אבוויל ובזאת ניתק את כוחות בעלות הברית בבלגיה, ובשלב השני לחם כחלק מהקורפוס הממונע ה-39 במסגרת קבוצת הפאנצר גודריאן, ועל פעולותיו בקרבות קיבל וייל ב-3 ביוני 1940 את עיטור צלב האבירים של צלב הברזל. במהלך המערכה על יוון לחם וייל עם הדיוויזיה שבפיקודו כחלק מהקורפוס ה-18 במסגרת הארמייה ה-12, וכבש את סלוניקי. במהלך מבצע ברברוסה הייתה דיוויזיית הפאנצר ה-2 בעתודת הOKH, ולא השתתפה בלחימה. במהלך הקרב על מוסקבה לחם וייל עם הדיוויזיה שבפיקודו כחלק מהקורפוסים ה-40, ה-46 וה-5 לסירוגין, במסגרת ארמיית הפאנצר הרביעית. בדצמבר הועברה הדיוויזיה תחת פיקוד הקורפוס הממונע ה-41 במסגרת ארמיית הפאנצר השלישית, וב-4 בינואר 1942 הועברה הדיוויזיה יחד עם הקורפוס הממונע ה-41 תחת פיקוד הארמייה התשיעית. ב-19 בפברואר 1942 מונה וייל למפקד הקורפוס הממונע ה-48 שהיה חלק מהארמייה השנייה במסגרת קבוצת ארמיות דרום, וב-1 באפריל 1942 הועלה וייל לדרגת גנרל חיל השריון. ב-5 במאי 1942 פרש וייל מתפקידו, וב-28 בספטמבר 1942 מונה וייל לאחראי התגבורות בקבוצת ארמיות מרכז. ב-10 ביוני 1943 פרש וייל מתפקידו, וב-1 בספטמבר 1943 מונה למפקד המחוז הצבאי החמישי. ב-21 ביולי 1944 לאחר ניסיון החיסול של היטלר הודח וייל מתפקידו, עקב חשד שהיה מעורב בניסיון ההתנקשות. וייל הועבר לעתודת המילואים, ובסוף המלחמה נפל בשבי צבא ארצות הברית. וייל שוחרר מהשבי ב-12 במאי 1947. לאחר שחרורו התגורר וייל בשטוטגרט עד למותו ב-19 במרץ 1956. מדיה וקבצים בנושא רודולף וייל בוויקישיתוף רודולף וייל באתר lexikon-der-wehrmacht (בגרמנית)
פאט או'קלהאן

ד"ר פטריק "פאט" או'קלהאן (באנגלית: Dr. Patrick "Pat" O'Callaghan;‏ 15 בספטמבר 1905 – 1 בדצמבר 1991) היה אתלט אירי. פעמיים ברציפות אלוף אולימפי (אמסטרדם 1928 ולוס אנג'לס 1932) ביידוי פטיש. או'קלהאן זכה לכבוד לשאת את דגל אירלנד בטקס הפתיחה באולימפיאדת לוס אנג'לס. או'קלהאן נולד וגדל בנוקנרו שליד קנטורק במחוז קורק, הצעיר מבין שלושה אחים. הוא גדל במשפחה שעסקה בספורט. דודו היה אלוף אירלנד בריצה למרחקים קצרים ושחקן כדורגל אירי, אחיו הבכור, שון היה שחקן כדורגל ואלוף אירלנד בריצת 440 יארד משוכות ואחיו קון (קורנליוס) השתתף באולימפיאדת אמסטרדם בקרב עשר. בשנת 1926 הוא סיים את לימודי הרפואה בדבלין ושרת שנתיים כרופא בחיל האוויר המלכותי. בסיום השרות עבר להתגורר בקלונמל שבמחוז טיפררי שם הקים את הקליניקה הרפואית שלו. באולימפיאדת אמסטרדם (1928) זכה או'קלהאן במדליית זהב ביידוי פטיש בתוצאה של 51.39 מטר, לפני אוסיאן סקילד משוודיה (51.29 מטר) ואדמונד בלאק מארצות הברית (49.03 מטר). באולימפיאדת לוס אנג'לס (1932) זכה או'קלהאן לכבוד לשאת את דגל מדינתו בטקס הפתיחה. במשחקים עצמם הוא זכה במדליית זהב ביידוי פטיש בתוצאה של 53.92 מטר, לפני וילה פראלה מפינלנד (52.27 מטר) ופיטר זארמבה מארצות הברית (50.33 מטר) ובכך הגן על תוארו. באליפות ארצות הברית באתלטיקה שנערכה בשנת 1933 זכה במדליית זהב ביידוי פטיש. בשל מחלוקת בין התאחדות האתלטיקה הבריטית להתאחדות של אירלנד פסלה ההתאחדות האתלטיקה הבינלאומית את אירלנד ומנעה את ההשתתפות ספורטאיה באולימפיאדת ברלין (1936) ובכך נמנע ממנו לזכות בפעם שלישית ברציפות. בתחרות שנערכה בפרמוי בשנת 1937 קבע או'קלהאן ביידוי פטיש שיא עולם חדש של 59.56 מטר, שיפור משמעותי לשיא של חברו פטריק ראיין מארצות הברית (57.77 מטר). שיא זה לא הוכר על ידי התאחדות האתלטיקה הבינלאומית בלחץ בריטי. רק בשנת 1949 קבע אימרה נמט מהונגריה תוצאה טובה בס"מ אחד מזו של או'קלהאן (59.57 מטר). לאחר שפרש מספוט תחרותי נסע או'קלהאן לצפו בכל המשחקים האולימפיים שנערכו כולל אולימפיאדת סיאול (1988) יידוי פטיש: 59.56 מטר (1937), תוצאה טובה משיא העולם שלא הוכרה כשיא עולם מדיה וקבצים בנושא פאט או'קלהאן בוויקישיתוף פאט או'קלהאן, באתר הוועד האולימפי הבין-לאומי פאט או'קלהאן, באתר olympedia.org פאט או'קלהאן, באתר Track and Field (גברים)
רוצ'סטר (פירושונים)

האם התכוונתם ל... רוצ'סטר – עיר במדינת ניו יורק רוצ'סטר (מינסוטה) – עיר במדינת מינסוטה רוצ'סטר (אינדיאנה) – עיר במדינת אינדיאנה רוצ'סטר (אנגליה) – עיר באנגליה במחוז קנט, בדרום-מזרח אנגליה ג'ון וילמוט, רוזן רוצ'סטר השני – משורר אנגלי
אמנת וינה בדבר דיני אמנות, 1969

אמנת וינה בדבר דיני אמנות, המכונה גם אמנת האמנות (באנגלית: The Vienna Convention on the Law of Treaties, בראשי תיבות: VCLT) התקבלה ב־23 במאי 1969. האמנה קובעת את הכללים להתקשרות באמנות, יציאה מהן, תיקונן ועוד. היא כוללת כללים שהיו חלק מהמשפט הבינלאומי המנהגי עוד לפני אימוצה, וכן הוראות שהיו חדשות ב־1969. האמנה נכנסה לתוקף לאחר אשרורה על ידי שלושים וחמש מדינות ב־27 בינואר 1980. העבודה על ניסוח האמנה החלה על ידי הוועדה למשפט בינלאומי (International Law Commission) של ארגון האו"ם בשנת 1949. הוועהדה סיימה את עבודתה בשנת 1969 בדיון של האו"ם שנערך בשני מושבים בעיר וינה שבאוסטריה. נכון לינואר 2018, 45 מדינות חתמו על האמנה ו־116 מדינות אשררו את האמנה (ישראל אינה נמנית עם המדינות שאשררו).[דרוש מקור] רוב סעיפי האמנה נחשבים משפט בין לאומי מנהגי, המחייב את כל מדינות העולם. האמנה חלה רק על אמנות בכתב שנכרתו בין מדינות, ואינה חלה על אמנות בין מדינות לבין ארגונים בינלאומיים או בין ארגונים בינלאומיים לבין עצמם. הכללים החלים על אמנות שארגונים בינלאומיים צד להם נקבעו באמנת וינה משנת 1986 בדבר אמנות בין מדינות לארגונים בינלאומיים ובין ארגונים בינלאומיים לבין עצמם. נורמה קוגנטית במשפט הבין לאומי אמנת וינה בדבר יחסים דיפלומטיים, 1961 אמנת וינה בדבר יחסים קונסולריים, 1963 אמנת וינה בדבר דיני אמנות, 1969, באתר אנציקלופדיה בריטניקה (באנגלית) הטקסט השלם באתר ויקיטקסט (באנגלית) ערך זה הוא קצרמר בנושא אמנות והסכמים ובנושא האומות המאוחדות. אתם מוזמנים לתרום לוויקיפדיה ולהרחיב אותו.
קסם מדדים

קסם תעודות סל ומוצרי מדדים בע"מ מבית אקסלנס נשואה, המוכרת בשם המקוצר קסם מדדים, היא חברה ישראלית המנפיקה תעודות סל בישראל. החברה מנהלת כ-32.5 מיליארד ש"ח בלמעלה מ-180 תעודות במגוון נרחב של מדדי מניות, סחורות ומטבעות, בישראל ובעולם. לחברה מוצרי מדדים רבים הכוללים תעודות סל על מדדי מניות בבורסה לניירות ערך בתל אביב, תעודות סל על מדדי אג"ח ממשלתי, תעודות סל על מדדי אג"ח קונצרני, תעודות סל על מדדי מניות בפיזור עולמי, תעודות סל על סחורות, תעודות ותעודות ממונפות. החברה הוקמה על ידי רוי רגב. מנכ"ל החברה הוא אבנר חדד ויו"ר החברה הוא בועז נגר. קסם מדדים נוסדה בשנת 2003 תחת השם "קסם תעודות סל" על ידי רוי רגב. השם "קסם" הוא ראשי תיבות של "קרן סחירה מדדית" - ETF. חברת קסם מדדים הציגה מודל יעילות, על פיו נכון להשקיע במדדים ולהתמקד פחות בהשקעות הכוללות מניות ואיגרות חוב, וזאת מתוך הבנה ואמונה כי בזמן שהמידע גלוי, ידוע ונגיש לכולם, קשה עד בלתי אפשרי להשיג תשואה עודפת ביחס למדדים מובילים באוקטובר 2003 הונפקה קסם ת"א 100 ומיד אחריה הונפקה קסם תל – טק. בשנת 2005 קבלה החברה רישיון להנפיק תעודת סל אודות מדד המניות המוביל של הודו. קסם מדדים הייתה חברת ההשקעות הראשונה בישראל שאפשרה השקעות בהודו. בשנת 2009 רכשה קסם מדדים מבית ההשקעות פריזמה את תעודות הסל על מדדי MSCI. בשנת 2010 התחילה החברה לפעול בתחום הקרנות המחקות, ובשנת 2013 חצתה את רף ה-30 מיליארד ₪. בשנת 2014 מרבית מפתרונות ההשקעה של החברה מיושמים באמצעות מדדים (הן לטווח הארוך והן לטווח הקצר) ומוצרי המדדים אותם מספקת החברה, נאמדים בכ-45 מיליארד שקלים חדשים. תכלית תעודות סל קסם מדדים (אורכב 29.09.2015 בארכיון Wayback Machine), באתר אקסלנס נשואה שניר הנדלר, אבנר חדד: "בעולם תעודות הסל, אין לאף משקיע יתרון יחסי", באתר כלכליסט, 19 בנובמבר 2013 קסם תא 100, באתר גלובס קסם מדדים תנפיק תעודות סל על מדדים ברוסיה וטורקיה, באתר TheMarker‏, 13 בינואר 2006 אג"ח קונצרניות ארצות הברית קרן הנאמנות KTF קסם, באתר פאנדר רחלי בינדמן, אקסלנס מסנדל את העלאת דמי הניהול בקרנות של מגדל, באתר כלכליסט, 2 בנובמבר 2014
צבא הכיבוש

צבא הכיבוש (בערבית: جيش الفتح, תעתיק: ג'יש אל-פתח) או צבא פתח הכיבושים הייתה מפקדת תיאום של ארגוני טרור סוניים ג'יהאדיסטים, הנלחמים במלחמת האזרחים בסוריה נגד צבא סוריה והמדינה האסלאמית, ונמצאים גם בסכסוך מול היחידות להגנת העם הכורדיות ומול הארגונים החילוניים באופוזיציה הסורית. המפקדה הוקמה במרץ 2015 במחוז אידליב של סוריה ביוזמת ג'בהת אל-נוסרה (בין 5,000–7,000 חמושים), שלוחתו של אל-קאעידה בסוריה, והצטרפו אליוהארגונים סלאפיים גדולים בהם לגיון א-שאם (מעל 500 חמושים), אחראר אל-שאם (מעל 10,000 חמושים), חברי ברית המהגרים והסייענים (פחות 6,000 חמושים) וארגונים ג'יהאדיסטיים קטנים נוספים. בהמשך 2015, הנחיל צבא הכיבוש תבוסות לצבא אסד במחוז אידליב והרחיב את התיאום בין הארגונים הסלאפיים למחוזות סוריים נוספים. נכון לאמצע 2015, צבא הכיבוש היווה את אחד הכוחות הדומיננטיים במלחמת האזרחים בסוריה. בינואר 2017 התיאום בין הארגונים השתבש ומפקדת התיאום התפרקה לתחריר אל-שאם הקיצוני יותר (מזוהה עם אל-קאעדה) ואחראר אל-שאם שנחשב יותר פרגמטי, אך עדיין מחשב ארגון ג'יהאדיסטי. שם המפקדה "פתח" - מקורו במושג מראשית האסלאם ״פתוחאת האסלאם״ (כיבושי האסלאם בתקופת הנביא ואחריו), כאשר הפירוש המילולי למילה "פתח" הוא "פתיחה של אזור" בראייה האסלאמית. לפי האסלאם השמרני, העולם סגור ורק שהאסלאם כובש הוא "פותח" אותו דרך המרת הדת. שני חברי מפקדת התיאום - אחראר אל-שאם (חבר בברית החזית האסלאמית) ולגיון אל-שאם הם למעשה גם קשורים למועצת הפיקוד של הקואליציה הלאומית הסורית - ארגון האופוזיציה המוביל, כך שיחסי צבא פתח הכיבושים עם האופוזיציה המתונה הם מורכבים. לעומת זאת, חלק מחברי המפקדה, לרבות ג'בהת אל-נוסרה וברית המהגרים והסייענים, נמצאים למעשה בקונפליקט עם הקואליציה המתונה. ברית "צבא הכיבוש" רשמה הישגים בצפון־מערב סוריה מאז מאי 2015, כאשר בשיתוף עם ארגוני מורדים נוספים כבשה את העיר אידליב והעיירה ג'יסר א־שוג'ור מידי כוחות ממשל הבעת' והחלה להתקדם לכיוון החוף. מוקדים של "צבא הכיבוש" במחוז אידליב הותקפו בגל התקיפות הראשון של חיל האוויר הרוסי בספטמבר-אוקטובר 2015. בינואר 2017 התיאום בין הארגונים השתבש ומפקדת התיאום התפרקה לתחריר אל-שאם הקיצוני יותר (מזוהה עם אל-קאעדה) ואחראר אל-שאם שנחשב יותר פרגמטי, אך עדיין נחשב ארגון ג'יהאדיסטי. [1] עשרות תקיפות רוסיות בסוריה; איראן וחיזבאללה נערכות למבצע קרקעי, באתר הארץ, 1 באוקטובר 2015
ארתור פרי

ארתור פרי (נולד ב-30 ביולי 1986) הוא זמר ושחקן ישראלי. נולד בברית המועצות בשם ארתור פרדז'ב. ב-2007 שיחק בסרט הקולנוע "בופור" בו גילם את דמותו של יונתן שפיצר. באותה שנה שיחק בעונה השלישית של סדרת הנוער "ראש גדול" בדמותו של גיא. בשנת 2008 החלה לשחק בדרמה המוזיקלית היומית של Yes "דני הוליווד" בתפקיד רינגו. בשנת 2009 שיחק בסרט העצמאי הקצר "ריץ'רץ'" לצד אייל רוזלס, וכן, שב לשחק בעונתה השנייה של הסדרה "דני הוליווד". בשנת 2010 שיחק בסרט הסטודנטים "ראיית לילה". בשנת 2011 שיחק בסרט הסטודנטים "מורעלים" לצד דוד שאול ומגי אזרזר. בשנת 2013 שיחק בסרט הקולנוע "מי מפחד מהזאב הרע". ב-2013 התארח בשעשועון "כלוב הזהב" שהנחה אבי קושניר. חבר להקת הגלאם מטאל "ארלקינו". ארתור פרי, במיזם "אישים" לתיעוד היצירה הישראלית ארתור פרי, במסד הנתונים הקולנועיים IMDb (באנגלית)
Ye olde

ye olde (נהגה: the old) היא קלישאה שמקורה באנגלית עתיקה, בה נעשה שימוש בצורה אנכרוניסטית לציין דבר ישן באווירה אנגלית ישנה. בביטוי נעשה שימוש בעיקר על ידי פאבים ומסעדות, בשביל לציין אווירה ישנה. הביטוי שימש לראשונה כקלישה במאה ה-18. המילה ye היא בעצם המילה the עם שגיאה בכתיבה. באנגלית ישנה, המילה the נכתבה כ- þe, עם השימוש באות þ, אך בתקופת בית טיודור, עם המצאת הדפוס, כיתוב המילה נהפך ל-, על ידי האות y עם e כסימן דיאקריטי, מכיוון שלא היה תווית של האות þ, השתמשו באות y בגלל הדמיון בין האותיות באותיות גותיות. מאז הכיתוב הזה הוחלפה האות þ בשפה האנגלית על ידי זוג האותיות th, אך הרישום של ye olde נשאר עם האות y, בגלל זה חלק מהאנשים שקוראים את המשפט בצורה ye-olde (עם האות y) המקום כ-th.
דניאל ובסטר (פלורידה)

דניאל אלן "דן" ובסטר (באנגלית: Daniel Alan "Dan" Webster; נולד ב-27 באפריל 1949 בצ'ארלסטון) הוא פוליטיקאי אמריקאי חבר המפלגה הרפובליקנית. מכהן כחבר בית הנבחרים של ארצות הברית מטעם מחוז הקונגרס ה-11 של מדינת פלורידה מאז 2017. הוא חבר בית הנבחרים ברציפות מאז 2011, כשבעבר ייצג מחוזות קונגרס אחרים של פלורידה, והם מחוז הקונגרס השמיני (2013-2011) והעשירי (2017-2013). נולד בשנת 1949 בצ'ארלסטון, וירג'יניה המערבית. כשובסטר היה בן שבע, עבר עם משפחתו לאורלנדו שבפלורידה, שם גדל. את לימודיו האקדמאים עשה במכון הטכנולוגי של ג'ורג'יה, שם סיים תואר ראשון בהנדסת חשמל בשנת 1971. היה אמור לשרת במלחמת וייטנאם, אך לא עבר את המבדקים הגופניים. בשנת 1980 נבחר לבית הנבחרים של פלורידה, והמשיך לכהן בתפקיד זה עד שנת 1998. בשנתיים האחרונות שלו בתפקיד אף שימש כיו"ר בית הנבחרים, הרפובליקני הראשון הנושא בתפקיד מזה 122 שנים. בשנים 1998-2008 היה חבר בסנאט של פלורידה. בשנת 2002 ניסה ללא הצלחה להיבחר לנשיא הסנאט. החל משנת 2006 ועד סוף כהונתו שימש כמנהיג הרוב הרפובליקני. במשך שנים ובסטר דחה הצעות מטעם גורמים במפלגתו להתמודד על מקום בבית הנבחרים הארצי. הוא החליט לעשות זאת לקראת הבחירות בשנת 2010 וניצח בהן את חבר בית הנבחרים אלן גרייסון ותפס את מקומו. הוא נבחר מחדש בבחירות בשנים 2012, 2014 ו-2016. מחליפתו במחוז הקונגרס העשירי היא ואל דמינגס. מדיה וקבצים בנושא דניאל ובסטר בוויקישיתוף אתר האינטרנט הרשמי של דניאל ובסטר דניאל ובסטר, ברשת החברתית פייסבוק דניאל ובסטר, ברשת החברתית אקס (טוויטר) דניאל ובסטר, סרטונים בערוץ היוטיוב דניאל ובסטר באתר בית הנבחרים דניאל ובסטר, באתר המדריך הביוגרפי של הקונגרס של ארצות הברית (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
פוראת נסאר

פוראת נסאר (בערבית: فرات نصار, תעתיק: פראת נצאר; נולד ב-8 במרץ 1980) הוא עיתונאי ערבי-ישראלי, המשמש ככתב בחברת החדשות. הוא מגיש מבזקי חדשות וכן את המגזין "השבוע בערבית". נסאר נולד וגדל בטורעאן שבגליל. למד תקשורת במכללה האקדמית עמק יזרעאל. בהמשך היה כתב בחדשות HOT בצפון. אחר כך עבד ככתב חוקר בשבועון "א-סינארה", וכן כעורך אתר האינטרנט של העיתון. בשנת 2008 הצטרף לחברת החדשות. ב-2013 פרסם בחדשות 2 כתבה על מורות בבית ספר נוצרי בנצרת שכביכול יצאו לחופשה בחו"ל בעיצומה של שנת הלימודים. ב-2016 פסק בית המשפט המחוזי כי הפרסום היה שקרי, וחייב את חברת החדשות, שידורי קשת, מנכ"ל ערוץ 2, המגישה יונית לוי והכתב נסאר בתשלום פיצויים בגובה 360,000 ש"ח. ב-8 באוקטובר 2015 נשלח לסקר פיגוע דקירה בעפולה, הותקף באלימות על ידי תושבים שהיו באזור, ופונה לבית חולים. באוגוסט 2016 החל להגיש מבזקי חדשות בחברת החדשות. נסאר נשוי ואב לשלושה. מתגורר בחיפה. מדיה וקבצים בנושא פוראת נסאר בוויקישיתוף פוראת נסאר, ברשת החברתית פייסבוק פוראת נסאר, ברשת החברתית אקס (טוויטר) יונתן כיתאין, ‏"שדר ערבי מגיש מבזקים - לא נראה לי שמישהו דמיין את זה", באתר גלובס, 16 באוגוסט 2016 כתבה באתר תקדין, 25 באפריל 2016 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
מלבסקי

מלבסקי או מילבסקי הוא שם משפחה. האם התכוונתם ל... ארטיום מילבסקי – כדורגלן אוקראיני אהרן מילבסקי – רבה של אליטא שבליטא ורב ראשי במונטבידאו בירת אורוגוואי לוליטה מילבסקיה – זמרת, רקדנית, שחקנית, מגישת טלוויזיה ובמאית רוסית מָלָה מלבסקי – תיירת שפרשת רציחתה הסעירה את הציבור בישראל באמצע שנות השמונים משפחת מלבסקי – משפחת חזנים יהודית אמריקאית, החזן שמואל מלבסקי ומקהלה מלווה שכללה את ארבע בנותיו ושני בניו
וייל (קולורדו)

וייל (Vail) היא עיירת סקי פופולרית בהרי הרוקי, בקולורדו, ארצות הברית. וייל ממוקמת על כביש I-70 שהוא כביש ראשי בין-מדינתי (Interstate). בסמוך לווייל נמצאות אבון, ביוור קריק, אדוארד ועוד כמה עיירות קטנות ואתרי סקי נוספים. בעונת הקיץ העיירות מלאות במטיילים מכל רחבי העולם הבאים לשחק גולף, להלך במסלולי ההליכה המרובים, לרכוב על אופניים ובעיקר לרפטינג בנהר הקולורדו. אתר הסקי של וייל הוא אחד מאתרי הסקי הנחשבים לטובים ויוקרתיים ביותר בארצות הברית. הוא נמצא בשטחו של הפארק הלאומי White River National Forest. באתר מספר פסגות גבוהות מאוד (סביב 3,500 מטר) ולכן תנאי השלג אופטימליים מאחר שהשלג נשמר קל ויבש לאורך כל שעות היום. האתר מתאים לגולשים ברמה גבוהה. בפברואר 2015 אירחה וייל ביחד עם ביוור קריק את אליפות העולם בגלישת סקי אלפיני. בווייל נערכה התחרות הקבוצתית. מיקיילה שיפרין ילידת העיירה זכתה באליפות זו במדליית הזהב. בווייל קהילה יהודית קטנה, בנוסף לקהילה מוסלמית ונוצרית. במקום בית תפילה קטן המשותף לכל הדתות. כל קהילה משתמשת במקום ביום אחר. מדיה וקבצים בנושא וייל בוויקישיתוף אתר האינטרנט הרשמי של וייל (באנגלית) מפת אתר הסקי וייל ליאת בן צור, ‏אתר הסקי וייל, באתר GoTravel וייל, באתר אנציקלופדיה בריטניקה (באנגלית)
SDDS

SDDS, ראשי תיבות של Sony Dynamic Digital Sound היא שיטת קידוד דיגיטלית לפסקול רב-ערוצי של סרטי קולנוע שפותחה על ידי חברת סוני לשימוש בבתי הקולנוע החדישים שלה. שיטה זו פותחה במטרה למשוך קהל לקולנוע, תוך הבטחת מערכות קול משוכללות שכמותן לא ניתן לבנות בבית (השיטות המתחרות DTS ו-Dolby Digital נמצאות בשימוש ביתי בפורמט ה-DVD). בשיטה זו הפסקול הדיגיטלי נמצא על שני פסים לאורך קצוות סרט הצלולואיד, כך שניתן להדפיס על אותו הסרט שני פסקולים במקביל: אחד בשיטת SDDS ושני בשיטת דולבי דיגיטל, שבו עושים שימוש בבתי קולנוע פחות חדישים. השיטה תומכת במספר ערוצים משתנה, עד שמונה: חמישה רמקולים קדמיים, שניים אחוריים וערוץ סאב וופר. בשיטה זו הגנות מרובות כנגד בעיות בפסקול - המידע השמור מוגן בתיקון שגיאות דיגיטלי, ושני הפסים מגבים זה את זה לחלוטין (על כל אחד שמור מלוא המידע) בהיסט מסוים כך שגם במצב שבו יש נזק פיזי ניכר לסרט, הפסקול עדיין יישמע מושלם. העבודה על הפורמט התבצעה במקביל לפיתוח DTS ודולבי דיגיטל, והסרט הראשון שבו נעשה שימוש בשיטה היה "אחרון גיבורי הפעולה" שיצא ב-1993. ב-2001 יצא הסרט הראשון שניצל את התמיכה בשמונה ערוצים - "Final Fantasy - The Spirits Within". מאז יצאו יותר מ-1,000 סרטים שעושים שימוש ב-SDDS. השימוש בכל שמונת הערוצים הוא יחסית נדיר (רוב הסרטים מודפסים עם פסקול 5.1 בלבד), ויתרונם מתבטא בעיקר בבתי קולנוע בעלי מסך גדול במיוחד. לכן, אין הרבה בתי קולנוע קטנים שיש בהם מערכת SDDS. נכון ל-1999 היו מערכות כאלה ב-6,750 בתי קולנוע. בישראל בתי הקולנוע "סינמה סיטי" ונגטיב הם היחידים שבהם מותקנת מערכת כזו. מדיה וקבצים בנושא SDDS בוויקישיתוף אתר חברת SDDS
DTS

DTS, ראשי תיבות של Digital Theatre System היא שיטת קידוד דיגיטלית לפסקול רב-ערוצי של סרטי קולנוע. שיטה זו נוצרה על ידי חברת Digital Theatre Systems שאחד ממשקיעיה היה במאי הקולנוע סטיבן ספילברג. העבודה על הפורמט החלה ב-1991, ארבע שנים לאחר שמעבדות דולבי החלו לפתח את Dolby Digital. הסרט הראשון שבו נעשה שימוש בשיטה היה "פארק היורה" שיצא ב-1993, שנה לאחר ש"בטמן חוזר" יצא לבתי הקולנוע בקידוד דולבי דיגיטל. בניגוד לפסקול סטריאופוני, שיטה זו תומכת בדרך כלל בתצורת 5.1, כלומר שני רמקולים קדמיים ראשיים, שניים אחוריים, רמקול קדמי מרכזי וסאב וופר. יתרונה של שיטה זו על פני שיטות דיגיטליות אחרות כגון דולבי דיגיטל הוא שמידת הדחיסה של הפסקול הדיגיטלי היא פחותה, ולכן הצליל המתקבל נאמן יותר למקור. תצורות נוספות שנתמכות על ידי DTS הן סטריאו, ארבעה ערוצים, ארבעה ערוצים וסאב וופר וכן (בגרסאות החדשות) עד שבעה רמקולים וסאב וופר. החסרון בשיטה זו, מבחינת בתי הקולנוע, הוא שבניגוד לשיטות אחרות כמו SDDS ודולבי שבהן סרט הצלולואיד מכיל את התמונות ולצידן הפסקול, ב-DTS הפסקול הוא נפרד פיזית מהסרט - הוא מגיע על CD-ROM, ולכן בית הקולנוע זקוק למערכת הקרנה משוכללת יותר, שיכולה לתזמן את ההקרנה על המסך עם הפסקול המגיע ממערכת אודיו נפרדת. השיטה נמצאת גם בשימוש ביתי, בסרטים בפורמט DVD, אך זוכה לפופולריות פחותה מאשר Dolby digital. רוב המקלטים הביתיים אינם מסוגלים לפענח אותה ורק מיעוט סרטי ה-DVD מכילים פסקול DTS. גם חלק מהסרטים האחרונים שיצאו בכותרי לייזרדיסק קודדו בשיטת DTS, בשנות התשעים המאוחרות. מדיה וקבצים בנושא DTS בוויקישיתוף אתר האינטרנט הרשמי של DTS (באנגלית) אתר חברת DTS
ללא גבולות (סדרת טלוויזיה)

ללא גבולות (באנגלית: Limitless) היא סדרת טלוויזיה אמריקאית מסוגת דרמת פשע בכיכובו של ג'ייק מק'דורמן שמגלם את בריאן פינץ', שמגלה את כוחו של סם מסתורי שנקרא NZT-48 אשר נותן לו זיכרון מושלם של כל מה שהוא אי פעם קרא, שמע או ראה. הסדרה ממשיכה את עלילת הסרט "ללא גבולות" (2011) המבוסס על הרומן "השדות האפלים" (אנ'). הסדרה הוזמנה על ידי רשת CBS ב-8 במאי 2015, עלתה לאוויר ב-22 בספטמבר 2015, ובוטלה במאי 2016 לאחר עונה אחת. בריאן פינץ' הוא בחור בן 28 שלא עשה כלום עם חייו, עד שהוא נתקל ב-NZT-48, סם פלא שנותן לו גישה לכל תא עצב במוח שלו. למשך 12 שעות לאחר נטילת הגלולה, הוא הופך להיות האדם החכם בעולם, שמסוגל לזכור כל פרט בחייו בצורה מושלמת, ומשיג את היכולת להשתמש בכל נפלאות המוח האנושי ולנצל 100 אחוז ממנו. לאחר שהסנטור המסתורי אדי מורה מספק לבריאן זריקה כדי לנטרל את תופעות הלוואי הקטלניות של הסם, הוא משתמש ביכולות המשופרות שלו כדי לעזור לסוכנת ה-FBI רבקה האריס. ג'ייק מקדורמן – בריאן פינץ' ג'ניפר קרפנטר – סוכנת ה-FBI רבקה האריס היל הארפר – סוכן ה-FBI ספלמן בויל מרי אליזבת מסטרנטוניו – סוכנת ה-FBI הבכירה נסרין "נאז" פורן בראדלי קופר – סנטור אדי מורה, הדמות הראשית המקורית מהסרט ג'ורג'ינה הייג – פייפר בירד, חברתו של בריאן רון ריפקין – דניס פינץ', אביו של בריאן בלייר בראון – מרי פינץ', אמו של בריאן מייגן גינן – רייצ'ל פינץ', אחותו של בריאן קולין סלמון – ג'רוד סנדס ליאו טיפטון (אנלי טיפטון) - חברתו לשעבר של בריאן הבכורה של הסדרה שודרה בארצות הברית ברשת CBS ב-22 בספטמבר 2015. בקנדה, השידור של הסדרה זהה לזה של ארצות הברית, והיא משודרת ברשת הקנדית Global. הסדרה עלתה לשידור באוסטרליה ברשת Network Ten ב-11 באוקטובר 2015. בישראל הסדרה משודרת בערוץ yes Action ופעם הייתה משודרת גם בנטפליקס אבל כבר ירדה מהשידור. אתר האינטרנט הרשמי של "ללא גבולות" (באנגלית) ללא גבולות, ברשת החברתית אקס (טוויטר) "ללא גבולות", במסד הנתונים הקולנועיים IMDb (באנגלית) "ללא גבולות", באתר נטפליקס "ללא גבולות", באתר AllMovie (באנגלית) "ללא גבולות", באתר Rotten Tomatoes (באנגלית) "ללא גבולות", באתר Metacritic (באנגלית) "ללא גבולות", במסד הנתונים הקולנועיים KinoPoisk (ברוסית)
בריברי

בריברי (Beriberi) היא מחלה מטבולית הנגרמת כתוצאה מחוסר בוויטמין B1 (תיאמין). ויטמין B1 משמש כקו-פקטור של 3 אנזימים. שניים מהם, פירוואט דה-הידרוגנאז וα-קטו-גלוטראט דה-הידרוגנאז, משתתפים במעגל קרבס, והשלישי, טראנסקטולאז, משתתף במסלול הפנטוזות המזורחנות. ויטמין זה מיוצר אמנם בגוף בכמויות מזעריות על ידי חיידקי המעי הגס, אך כמות זו זעומה ואינה מספיקה לסיפוק צורכי הגוף. לכן יש לצרוך תיאמין במזון, ומחסור בו גורם לפגיעה בפעולת מעגל קרבס. תסמין אבחנתי של המחלה הוא רמות גבוהות של פירוואט וα-קטו-גלוטראט בדם. פירוש השם בריברי בסינהלית, שפתה הרשמית של סרי לנקה, הוא "אני לא יכול, אני לא יכול". המחלה התגלתה לראשונה אצל ימאים שיצאו להפלגות ממושכות שבמהלכן ניזונו מאורז מקולף. אורז זה מכיל כמות זעומה בלבד של תיאמין. היות שחלקים גדולים מאוכלוסיית אסיה ניזונים באופן קבוע מאורז, נפוצה המחלה בעיקר ביבשת זו. בנוסף, מופיעה המחלה אצל אלכוהוליסטים. עיקר צריכת הקלוריות ומרכיבי התזונה של אלכוהוליסטים נובע מהפחמימות שבמשקאות החריפים, ולכן הם סובלים ממחסור חמור בוויטמינים וביניהם תיאמין. תסמיני המחלה: חולשה, עצבנות, חוסר תיאבון, בחילה, כאבי שרירים, רעד בגפיים, ירידה במהירות הרפלקסים, הפרעה בקצב הלב, הגדלת הלב ובלבול. אי-טיפול עלול להוביל לדום לב ולמוות. ערך מורחב – פרשת רמדיה בשנת 2003 התגלה בישראל שבתרכובת מזון לתינוקות העשויה מסויה ששיווקה חברת רמדיה היה מחסור חמור בוויטמין B1, שהיעדרו גורם למחלת בריברי, והוא חיוני להתפתחות תינוקות. חמישה תינוקות נפטרו מן המחלה, ואחרים ניזוקו בצורה חמורה. הטיפול במחלת ברי-ברי נעשה בעזרת נטילה של ויטמין B1 בזריקה או כתוסף מזון. במקרים חמורים יש צורך בעירוי תוך ורידי של תיאמין. מדיה וקבצים בנושא בריברי בוויקישיתוף בריברי, באתר אנציקלופדיה בריטניקה (באנגלית) הבהרה: המידע בוויקיפדיה נועד להעשרה בלבד ואינו מהווה ייעוץ רפואי.